Document ID: 32011R0514

KOMMISSIONENS GENNEMFØRELSESFORORDNING (EU) Nr. 514/2011
af 25. maj 2011
om gennemførelsesbestemmelser for præferencehandelsordningerne for visse varer fremstillet af landbrugsprodukter, jf. artikel 7, stk. 2, i Rådets forordning (EF) nr. 1216/2009
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1216/2009 af 30. november 2009 om en ordning for handelen med visse varer fremstillet af landbrugsprodukter (1), særlig artikel 7, stk. 2, og
ud fra følgende betragtninger:
(1)
Kommissionens forordning (EF) nr. 1460/96 (2) indeholder gennemførelsesbestemmelser for præferencehandelsordningerne for visse varer fremstillet af landbrugsprodukter, jf. artikel 7 i forordning (EF) nr. 1216/2009. Denne forordning bør afløses af en ny forordning som følge af udviklingen inden for præferencehandelsordningerne for visse varer fremstillet af landbrugsprodukter.
(2)
Visse præferenceaftaler, som EU har indgået med tredjelande, indeholder bestemmelser om anvendelse af landbrugselementer eller tillægstold, der er lavere end de landbrugselementer eller den tillægstold, der er fastsat i den fælles toldtarif. Der bør derfor fastsættes detaljerede regler for gennemførelsen af de nedsættelser, der indrømmes.
(3)
Der bør fastsættes en liste over basisprodukter, for hvilke der i henhold til præferenceordningerne med tredjelande kan fastsættes nedsatte landbrugselementer.
(4)
De nedsættelser, der indrømmes, bør i henhold til forordning (EF) nr. 1216/2009 fastsættes enten ved at nedsætte de basisbeløb, der lægges til grund for beregningen af landbrugselementer, eller ved at nedsætte de landbrugselementer, der finder anvendelse på visse specifikke varer.
(5)
I henhold til artikel 14 i forordning (EF) nr. 1216/2009 skal de kendetegn for basisprodukterne og de mængder basisprodukter, der anses for medgået til fremstillingen, fastsættes for i givet fald at bestemme de nedsatte landbrugselementer, der skal anvendes ved præferencehandel.
(6)
Der bør fastsættes regler for beregning af nedsættelser af tillægstolden for korn- og sukkerindholdet i visse varer, når der inden for rammerne af en præferenceordning findes bestemmelser om nedsættelse af en sådan tillægstold.
(7)
De nedsatte toldsatser indrømmes som regel inden for grænserne af de toldkontingenter, som er fastsat i den relevante præferenceordning. For at sikre en effektiv forvaltning af disse toldkontingenter bør dette ske i overensstemmelse med de forvaltningsregler for toldkontingenter, der er fastsat i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (3).
(8)
Af hensyn til klarheden og gennemsigtigheden bør listen over varer, der er omfattet af de nedsatte landbrugselementer eller den nedsatte tillægstold, uanset om det er inden for rammerne af et toldkontingent eller ej, fastsættes i den relevante præferenceordning.
(9)
Det bør i henhold til forordning (EF) nr. 1216/2009 være tilladt at erstatte den del af værditolden, der svarer til landbrugselementet, med et specifikt beløb, når en præferenceordning indeholder en bestemmelse herom. Dette beløb bør dog ikke overstige den afgift, der finder anvendelse ved ikke-præferencehandel.
(10)
Da den nedsatte toldsats kun finder anvendelse på varer med oprindelse i de lande, hvormed der er indgået en præferenceordning, bør de oprindelsesregler, der skal finde anvendelse, specificeres.
(11)
Foranstaltningerne i denne forordning er i overensstemmelse med udtalelse fra Forvaltningskomitéen for Horisontale Spørgsmål i forbindelse med Handel med Forarbejdede Landbrugsprodukter uden for Traktatens Bilag I -
VEDTAGET DENNE FORORDNING:
Artikel 1
Denne forordning indeholder bestemmelser om fastlæggelse af nedsatte landbrugselementer og den hertil knyttede tillægstold, jf. henholdsvis artikel 7, stk. 2, og artikel 5, stk. 2, i forordning (EF) nr. 1216/2009, og om forvaltning af de kontingenter, der åbnes i henhold til præferenceordninger for varer og produkter, der er omfattet af forordning (EF) nr. 1216/2009.
Artikel 2
Med henblik på at fastsætte de nedsatte landbrugselementer i den i forordning (EF) nr. 1216/2009 anvendte betydning lægges følgende basisprodukter til grund:
-
KN-kode ex 1001 90 99 blød hvede
-
KN-kode 1001 10 00 hård hvede
-
KN-kode 1002 00 00 rug
-
KN-kode 1003 00 90 byg
-
KN-kode 1005 90 00 majs, undtagen til udsæd
-
KN-kode 1006 20 96 og 1006 20 98 afskallet langkornet ris, i det følgende benævnt »ris«
-
KN-kode 1701 99 10 hvidt sukker
-
KN-kode 1703 10 00 og 1703 90 00 melasse
-
KN-kode ex 0402 10 19 mælkepulver, med et fedtindhold på højst 1,5 vægtprocent, ikke tilsat sukker eller andre sødemidler, i detailsalgspakninger med et nettoindhold på over 2,5 kg, i det følgende benævnt »PG 2«
-
KN-kode ex 0402 21 19 mælkepulver, med et fedtindhold på 26 vægtprocent, ikke tilsat sukker eller andre sødemidler, i detailsalgspakninger med et nettoindhold på over 2,5 kg, i det følgende benævnt »PG 3«
-
KN-kode ex 0405 10 smør, med et fedtindhold på 82 vægtprocent, i det følgende benævnt »PG 6«.
Artikel 3
1. De nedsatte landbrugselementer, der finder anvendelse ved præferencehandel, beregnes på grundlag af de mængder basisprodukter, der anses som medgået til fremstilling af de i denne forordning omhandlede varer.
2. De i stk. 1 omhandlede mængder basisprodukter er dem, der er fastsat i bilag I for de varer, der er anført deri ved brug af koder i den kombinerede nomenklatur (KN-koder).
3. For de varer, der er angivet med KN-koder, og for hvilke bilag I henviser til bilag II, er de i stk. 1 omhandlede mængder dem, der er fastsat i bilag II.
4. De i stk. 3 omhandlede varer er omfattet af en tillægstold efter varens sammensætning, jf. bilag III.
5. Er der i en præferenceaftale fastsat bestemmelser herom, fastsættes de nedsatte landbrugselementer og i givet fald den nedsatte tillægstold, der finder anvendelse på hver vare, der er omfattet af en afgiftsnedsættelse, uanset stk. 1-4 ved at anvende en nedsættelseskoefficient på de landbrugselementer og den hertil knyttede tillægstold, der er fastsat i den fælles toldtarif.
Artikel 4
1. De mængder sukker og korn, der indgår i beregningen af nedsat tillægstold på sukker (AD S/Z) og på mel (AD F/M) for de i bilag II omhandlede varer, er anført i bilag II, B og C, for det givne indhold af henholdsvis sakkarose, invertsukker og/eller isoglukose og stivelse og/eller glukose.
2. For de varer, der ikke er anført i bilag II, beregnes den i stk. 1 omhandlede tillægstold udelukkende på grundlag af de mængder basisprodukter, der henhører under kornsektoren eller sukkersektoren, som fastsat i henholdsvis del I og III i bilag I til Rådets forordning (EF) nr. 1234 /2007 (4).
Artikel 5
1. I medfør af artikel 3, stk. 1, beregnes de nedsatte landbrugselementer og i givet fald den nedsatte tillægstold for hver vare, for hvilken der anvendes en sådan toldnedsættelse, ved at multiplicere de mængder basisprodukter, der anses som medgået til fremstillingen, med det i stk. 2 nævnte basisbeløb, og ved at sammenlægge disse beløb for alle basisprodukter, der anses som medgået til fremstillingen.
2. Det basisbeløb, der skal indgå i beregningen af de nedsatte landbrugselementer og i givet fald den nedsatte tillægstold, er det i euro fastsatte beløb, der er fastlagt i eller i henhold til den pågældende præferenceaftale.
3. Er der i en præferenceaftale fastsat en sats for nedsættelse af landbrugselementerne pr. vare i stedet for en nedsættelse af basisbeløbene, beregnes de nedsatte landbrugselementer på grundlag af de i den fælles toldtarif fastsatte landbrugselementer, der nedsættes som fastsat i aftalen.
4. Beregnes det nedsatte landbrugselement og i givet fald den nedsatte tillægstold efter stk. 1-3 til mindre end 2,4 EUR/100 kg, fastsættes elementet eller tolden til 0.
Artikel 6
1. Beløbene for de nedsatte landbrugselementer og i givet fald den nedsatte tillægstold, der fastsættes i henhold til artikel 5, offentliggøres af Kommissionen i Den Europæiske Unions Tidende.
2. Medmindre andet er fastsat i aftalen med det pågældende tredjeland, anvendes de i henhold til stk. 1 offentliggjorte beløb fra den 1. juli til den 30. juni det følgende år.
Hvis hverken de nedsatte landbrugselementer eller den nedsatte tillægstold, der finder anvendelse på basisprodukterne, ændrer sig, finder de landbrugselementer og den tillægstold, der er fastsat i henhold til artikel 5, imidlertid fortsat anvendelse, indtil de nye landbrugselementer og den nye tillægstold offentliggøres.
Artikel 7
Præferenceaftalen indeholder bestemmelser om følgende elementer eller om, hvorledes disse fastsættes:
a)
de varer, for hvilke der anvendes et nedsat landbrugselement
b)
de varer, for hvilke der anvendes en nedsat tillægstold
c)
den eller de nedsættelser, der indrømmes
d)
det gældende toldkontingent, når der indrømmes nedsættelser inden for et sådant.
Artikel 8
Skal et landbrugselement i henhold til en præferenceaftale anvendes i form af et specifikt beløb, uanset om det nedsættes inden for rammerne af et toldkontingent eller ej, og er der i den fælles toldtarif fastsat anvendelse af en værditold for ikke-præferenceimport af sådanne varer, opkræves højst den maksimale sats, såfremt det drejer sig om forarbejdede landbrugsprodukter som anført i tabel 2 i bilag II til forordning (EF) nr. 1216/2009.
Artikel 9
I denne forordning forstås ved »varer med oprindelsesstatus« de varer, som opfylder betingelserne for at opnå oprindelsesstatus som fastsat i den relevante præferenceaftale.
Artikel 10
1. Landbrugselementerne i den fælles toldtarif finder anvendelse:
a)
når landbrugselementerne vedrører varer, der er omfattet af bilag II til forordning (EF) nr. 1216/2009, men som ikke er omfattet af præferenceordningerne for handel med sådanne varer med det pågældende land
b)
når landbrugselementerne finder anvendelse på varer, der overstiger toldkontingentet.
2. Vedrører toldkontingentet en nedsættelse af værditolden svarende til det landbrugselement, der indgår heri, i den i artikel 8 omhandlede form, er tolden for disse varer for de mængder, der overstiger toldkontingenterne, den told, der er fastsat i den fælles toldtarif eller i givet fald i aftalen.
Artikel 11
De i denne forordning omhandlede toldkontingenter forvaltes i overensstemmelse med artikel 308a, 308b og 308c i forordning (EØF) nr. 2454/93.
Artikel 12
Forordning (EF) nr. 1460/1996 ophæves.
Artikel 13
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 1. juli 2011.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. maj 2011.

Labels: 3
17